Kilde: Danmarks Statistik (Tabel FOLK2). Læs mere om metoden her.

Jeg vil sammenligne det at flytte fra Rumænien til Danmark som 18-årig med at skulle forcere en mur.

Du må bestige den stykke for stykke.

Det har jeg gjort, og efter tre år er jeg ved at lande et rigtig godt sted. Jeg droppede finansøkonomuddannelsen og skiftede til Architectural Technology & Construction Management på VIA University College i Horsens.

Her bor jeg i en lejlighed med min rumænske kæreste, og vi ejer væsentlig flere møbler end den luftmadras, der var mit eneste møbel i begyndelsen. Ha ha.

Desuden er vores lejlighed spækket med stearinlys. I Rumænien tænder vi kun lys, når nogen dør. Men at sidde i sin sofa med et tæppe, varm chokolade, en god film i fjernsynet og levende lys omkring sig, er jo ren hygge!

Jobbet som reklame- og avisbud har jeg også skiftet ud. I dag arbejder jeg på lageret ved en speditørvirksomhed i Kolding.

Jeg går også til danskundervisning seks timer om ugen. Min kæreste og jeg planlægger nemlig at blive boende her i mange år. Måske resten af vores liv. For selv om jeg savner min familie og naturen i Maramures, synes jeg virkelig, Danmark er et dejligt land!

Et meget civiliseret land med styr på tingene. Vejene er gode, uddannelserne har høj kvalitet, og på hospitalerne får du god behandling.

Det kan godt være, jeg betaler mere i skat her, til gengæld kan jeg tydeligt se, hvad pengene går til.

Når jeg ser på kvaliteten af de rumænske offentlige sygehuse, skoler og veje, tænker jeg: 'Hvad bruger I egentlig vores skattekroner på?' Det gør jeg ikke her.